陳刪定日華除廣東憲取告中志深考古之語扁齋曰考古齋
作者：曾丰
朝代：宋

paragraphs: 東都有人持漢斧，南國無人繫周圄。
未從刀鋸宥者三，先即桁楊聽之五。
五三異念同一仁，聖賢典故公日新。
心從仁上勘得道，筆與民間點爲春。
百未試一刑幾厝，忘其勞績况恩數。
天語疑由公出然，公心默與天通故。
持平已遂留何須，責難未了歸可圖。
課效九章三章外，游心千古萬古初。
剖斗折衡還未可，非綿蕞莫矯叢脞。
結繩之外畫冠餘，作古幸無嫌自我。